**Οι τριτοκοσμικοί ουφολάγνοι**

Η οικονομία της χώρας είναι μικρή και ρηχή, συνεπώς η αναστροφή του κλίματος δεν θα ήταν και τόσο δύσκολη, εάν τα κυβερνητικά και επενδυτικά επιτελεία απαρτίζονταν από κορυφαίους επαγγελματίες που θα ενέπνεαν εμπιστοσύνη και θα μιλούσαν την ίδια γλώσσα με τους εκπροσώπους διεθνών κεφαλαίων αλλά και με τους Έλληνες επενδυτές. Κανείς επενδυτής δεν μπορεί να πειστεί από έναν άπειρο και μάλλον ανίδεο συνομιλητή, ο οποίος ίσως και εκ προοιμίου να κρίνεται απορριπτέος λόγω της τριτοκοσμικής του εμφάνισης...

Και επειδή οι σοβαροί οικονομολόγοι με πείρα και γνώσεις, ως γνωστόν, αποκλείονται από τα κυβερνητικά οικονομικά επιτελεία, αν μη τι άλλο, ας φροντίσει το υπουργείο οικονομικών, ο ΦΠΑ όλων των αποδείξεων και των τιμολογίων που πληρώνονται με πιστωτική ή χρεωστική κάρτα να παρακρατείται αυτομάτως από την τράπεζα η οποία θα τον αποδίδει στο δημόσιο. Είναι εκνευριστικό το δημόσιο να χάνει πέντε δις ετησίως, χωρίς να κάνει έστω και τα ελάχιστα για να εξασφαλίσει την είσπραξή του.

Δυστυχώς, δικό μας σχέδιο εξόδου από την κρίση δεν έχουμε, και πλέον έχω την εντύπωση ότι μας βαρέθηκαν και μας άφησαν στην τύχη μας… εκεί δηλαδή που μας αξίζει! Ακόμη και τα πουλιά δεν φοβούνται μήπως σπάσει το κλαδί πάνω στο οποίο κάθονται, γιατί έχουν εμπιστοσύνη στα δικά τους φτερά. Εμείς, ούτε φτερά, ούτε σχέδιο έχουμε και έτσι ο Σόιμπλε, ως άλλος Μεφιστοφελής, βλέπει την – αργά ή γρήγορα - εθελούσια έξοδό μας, ως τη νέα μας νεότητα!

Για να αναπτυχθούμε, θα πρέπει να αυξήσουμε τις εξαγωγές μας. Ουσιαστικές όμως εξαγωγές μπορούν να κάνουν μόνο μεγάλες και καλά οργανωμένες εταιρίες, οι οποίες θα πρέπει να δημιουργηθούν από συγχώνευση μικρότερων εταιριών. Μικρομεσαίες εταιρίες ποτέ δεν μπορούν να γίνουν ανταγωνιστικές σε διεθνές επίπεδο.

Αλλά τι να πει και τι να προσδοκά κανείς, όταν βλέπει πώς διοικούνται οι τράπεζές μας… Νέος πρόεδρος της ATTICA BANK αναλαμβάνει άνθρωπος που εν μέσω βαθιάς ύφεσης, το 2012, έκανε ανάληψη από τις ελληνικές τράπεζες οκτώ εκατομμύρια ευρώ και τα έστειλε σε τράπεζες του εξωτερικού! Και σαν να μην έφθανε αυτό, ένας άλλος επίτιμος πρόεδρος της εν λόγω τράπεζας, που επαγγέλλεται μηχανικός (!), ανανέωσε μόνος του τη θητεία του για άλλα τρία χρόνια, με αμοιβή €230.000 ετησίως!!! Με ποιο κύρος λοιπόν, μπορούν οι εν λόγω κύριοι πρόεδροι να προσδοκούν ότι οι Έλληνες καταθέτες θα τους εμπιστευτούν τα χρήματά τους;

Σημείωση

Ο τρόπος με τον οποίο κάποιοι συμπεριφέρονται ή κρίνουν τους άλλους, κυρίως χαρακτηρίζει τους ίδιους. Συνεπώς, αν κάποιοι σοβαροφανείς δημοσιογράφοι και ΜΜΕ νομίζουν ότι το ακροατήριό τους απαρτίζουν τριτοκοσμικοί ουφολάγνοι, ας σκεφτούν καλύτερα ποιοι είναι στην πραγματικότητα οι τριτοκοσμικοί ουφολάγνοι…